Brakar

**Brakar** er merkenavnet på kollektivtrafikktjenestene i Buskerud og navnet på Buskerud fylkeskommunes administrasjonselskap med ansvar for utvikling, bestilling, drift og samordning av kollektiv persontransport og skoleskyss i hele fylket. Selskapet overtok dette ansvaret fra Vestviken Kollektivtrafikk fra og med 1. juli 2010, først som Buskerud Kollektivtrafikk, siden som Brakar fra 1. mai 2012. Bussene kjøres av frittstående selskaper på brutto anbudskontrakter. Fra og med 1. januar 2022 overtok Brakar driften av ferjesambandet Svelvik-Verket. Per mars 2024 ledes selskapet av administrerende direktør Terje Sundfjord.

Brakars busstilbud er (per mars 2024) inndelt i totalt 30 soner som følger kommunegrensene (Drammen er fortsatt inndelt i de tidligere kommunene Nedre Eiker, Drammen og Svelvik).

Bussene som benyttes har de senere årene blitt faset over fra dieseldrift til elektrisk, først i 2018 var Drammens sentrumsområder sin tur, da det ble faset inn elektriske busser på linje 51 mellom Drammen og Mjøndalen, så senere i 2020-2021 ble flere linjer faset inn mot elektrisk drift. I sommeren 2023 var det oppstart på ny kontrakt for Vy Buss i Midtfylket, Numedal og Eikerdistriktet. Alle rutene som dekker Øvre Eiker, Kongsberg, Numedal, Modum, Sigdal og Krødsherad tilnærmet 100 prosent elektrisk. 30. juni 2024 gikk dieselbussene i Drammen og Lier sine siste turer før de også ble faset ut til helelektrisk drift. 

## Vedtak om oppløsning av Brakar AS
I oktober 2024 vedtok Buskerud fylkeskommune å oppløse Brakar AS og selv ta over driften av kollektivtilbudet. Avviklingen av selskapet skal ifølge vedtaket gjennomføres i første halvår av 2025.

## Historikk

### Etableringen av Brakar
Våren 2009 ønsket Buskerud å trekke seg ut fra Vestviken Kollektivtrafikk-samarbeidet med fylkene Telemark og Vestfold, og heller starte sitt eget selskap. Selskapet Buskerud Kollektivtrafikk AS ble derfor stiftet 26. oktober 2009, med fylket (67,65 %) og 18 av fylkets 21 kommuner (32,35 %) som eiere. De tre kommunene som valgte å stå utenfor var Drammen, Lier og Nore og Uvdal. Kommunene Kongsberg, Nedre Eiker, Ringerike, Røyken og Øvre Eiker hadde eierposter på 3-6 prosent, mens øvrige kommuner hadde eierposter på mellom 0,2 og 2 prosent.

1. mai 2012 endret selskapet identitet til Brakar, som spiller på fylkets heraldiske symbol bjørnen, men selskapets formelle navn ble ikke endret til Brakar AS før i desember 2013. Fram til da hadde et lite forlag i Drammen, som blant annet har gitt ut enkelte bøker om busshistorien i byen, gått under navnet Brakar AS.

Etter en evaluering ønsket fylkeskommunen i slutten av 2012 å kjøpe ut alle kommunene for å eie selskapet alene. Dette ble gjennomført i løpet av første halvår 2013, og nytt styre ble satt i juni samme år.

### Visuell profil
I 2022 fikk Brakar en ny profil med oppdatert logo, font og fargepalett. Selve bjørnen i logoen ble beholdt, men plassert i en sirkel. 

Til og med 2022 hadde selskapet både gule og grønne busser; gule busser kjørte ruter kategorisert som *Brakar By*, mens grønne busser kjørte regionbussene kategorisert som *Brakar Region*. Fra og med 2023 ble alle bussene gule.

### Bussanbud
I perioden fra juli 2012 til august 2016 var det anbudsoppstart på alle ruteområder i Buskerud. Disse kjøres på bruttokontrakter av Norgesbuss og Vy Buss (tidl. Nettbuss). Blandt anbudene ble det bestilt 9 leddbusser fra produsenten MAN til Drammen. Anbudet, som besto av Drammen, Lier og tidl. Nedre Eiker kommuner ble vunnet av Nettbuss i 2013 og oppstart var 1 juli 2014. I 2020 gikk både Røyken og Hurum ut av det gamle Buskerud fylke og gikk inn i Akershus (sammen slått med Asker). Sammenslåingen medførte også at Brakar mistet busstilbudet på Hurumlandet som ble overtatt av Ruter. 28. juni 2020 tok Vy Buss over rutetilbudet i Asker. per 2024 så er det bare Vy Buss som har avtaler med Brakar.

## Referanser




## Eksterne lenker
*